CELEX: 32005D0408
Language: sl
Date: 2003-11-11 00:00:00
Title: 2005/408/ES: Odločba Komisije z dne 11. novembra 2003 o razglasitvi združljivosti koncentracije s skupnim trgom in Sporazumom EGP (Zadeva COMP/M.2621 – SEB/Moulinex) (notificirano pod dokumentarno številko K(2003) 4157)   (Besedilo velja za EGP)

1.6.2005   
            
            
               SL
            
            
               Uradni list Evropske unije
            
            
               L 138/18
            
         
      ODLOČBA KOMISIJE
   
   z dne 11. novembra 2003
   o razglasitvi združljivosti koncentracije s skupnim trgom in Sporazumom EGP
   (Zadeva COMP/M.2621 – SEB/Moulinex)
   (notificirano pod dokumentarno številko K(2003) 4157)
   (Besedilo v francoskem jeziku je edino verodostojno)
   (Besedilo velja za EGP)
   (2005/408/ES)
   11. novembra 2003 je Komisija sprejela odločbo o zadevi na temelju Uredbe Sveta (EGS) št. 4064/89 z dne 21. decembra 1989 o nadzoru koncentracij podjetij (1) in zlasti člena 8(2) Uredbe. Nezaupno različico celotnega besedila odločbe je v avtentičnem jeziku zadeve in v delovnih jezikih Komisije mogoče najti na spletni strani Generalnega direktorata za konkurenco, na naslednjem naslovu: http://europa.eu.int/comm/competition/index_en.html
   
               (1)
            
            
               Zadeva se nanaša na prevzem nadzora nad določenim premoženjem družbe Moulinex (znamke, nekateri proizvodni obrati in nekatere tržne podružnice) s strani družbe Seb; postopek je bil Komisiji priglašen 13. novembra 2001 na temelju člena 4 Uredbe (EGS) št. 4064/89.
            
         
               (2)
            
            
               Seb in Moulinex sta dve francoski podjetji, dejavni v sektorju malih električnih gospodinjskih aparatov. Obe sta v tem sektorju svetovno uveljavljeni. Seb trži svoje proizvode zlasti pod dvema znamkama svetovnih razsežnosti, „Tefal“ in „Rowenta“, Moulinex pa v glavnem pod mednarodnima znamkama „Moulinex“ in „Krups“.
            
         
               (3)
            
            
               Sebova pridobitev Moulinexovega premoženja se je izvedla v okviru postopka prisilne uprave združenja Moulinex. Komisija je 8. januarja 2002 v zvezi s to koncentracijo sprejela dve odločbi. S prvo je Komisija napotila pregled učinkov na konkurenco v Franciji na francoske organe, pristojne za konkurenco, na podlagi člena 9 Uredbe o združitvi. Z drugo je na podlagi člena 6(2) Uredbe o združitvi odobrila postopek v ostalih državah, za katere velja licenca znamke Moulinex za tretje neodvisne stranke v devetih državah Evropskega gospodarskega prostora (Belgiji, Norveški, Nizozemski, Nemčiji, Avstriji, Portugalski, Švedski, Danski in Grčiji). Sodišče prve stopnje Evropskih skupnosti je razveljavilo zadnjo odločbo za države, ki niso bile podvržene obveznostim, in sicer za Španijo, Finsko, Irsko, Italijo in Združeno kraljestvo (2). Ta odločba ponovno ocenjuje konkurenčni učinek tega postopka v zadnjih petih državah.
            
         
               (4)
            
            
               Svetovalni odbor za koncentracije je na 120. zasedanju, dne 3. novembra 2003, soglasno podal pozitivno mnenje o osnutku odločbe Komisije za sprejem odobritvene odločbe.
            
         
               (5)
            
            
               V poročilu z dne 4. novembra 2003 je pooblaščenec za zaslišanje zaključil, da se je pravica strank do zaslišanja upoštevala.
            
         I.   OPREDELITEV UPOŠTEVANIH TRGOV
   
               (6)
            
            
               Odločba opredeljuje trge proizvodov s kategorijami malih električnih gospodinjskih aparatov, saj ima vsak od teh različno uporabo in funkcijo. Obstaja trinajst trgov proizvodov: cvrtniki, mini pečice, opekači kruha, opekači za sendviče in vaflje, aparati za pripravo neformalnih obrokov, električni ražnji in hišni žari, kuhalniki za riž, parni kuhalniki, električni kavni avtomati s filtrom, grelniki vode, kavni avtomati za espresso, električni aparati za pripravo hrane, likalniki/parne likalne postaje in aparati za osebno nego.
            
         
               (7)
            
            
               Geografski trgi so nacionalnih razsežnosti. Združeno kraljestvo in Irska pa imata vendarle enotne tržne pogoje. Ker so znamke in cene tam enake, dobavitelj v kateri izmed teh dveh držav ne more voditi avtonomne cenovne politike, ne da bi se naročila prenesla v sosednjo državo. Tako se šteje, da ti državi tvorita en in isti geografski trg za zadevne proizvode.
            
         II.   ANALIZA TRGOV
   
               (8)
            
            
               Konkurenčni položaj družbe Seb je ocenjen v naslednjih državah ali ozemljih: Španiji, Finski, Italiji in Združenem kraljestvu/Irski.
            
         Konkurenčne zmogljivosti Moulinexa
   
               (9)
            
            
               Glede na leto 2000 je Moulinexova prodaja zaradi težav, izhajajočih iz bankrota družbe, v letih 2001 in 2002 strmo nazadovala. Komisija je preučila, ali je šlo za strukturni padec in ali je Moulinex sposoben ponovne pridobitve svojih nekdanjih položajev.
            
         
               (10)
            
            
               Raziskava trga kaže, da Moulinexova sposobnost za ponovno pridobitev izgubljenih tržnih deležev ne bo odvisna le od vrednosti znamk, ustvarjenih s koncentracijo, ampak tudi od drugih faktorjev, kot so inovacijske, tržne in finančne zmogljivosti novega lastnika. Sposobnost za ponovno pridobitev, ki jo je treba upoštevati v analizi konkurenčnosti, se torej z vplivom teh drugih faktorjev zmanjša, saj s to koncentracijo nimajo neposredne vzročne zveze.
            
         
               (11)
            
            
               Poleg tega Komisija meni, da se je v primerih prekinitve uporabe znamke Moulinex njena sposobnost ponovne pridobitve tržnih deležev iz leta 2000 močno zmanjšala. Enako velja za primere, ko so njene tržne deleže prevzeli na trgu malih električnih gospodinjskih aparatov že močni konkurenti, kot so Philips, Braun ali De Longhi, in/ali ko z vidika distributerjev Moulinex ali Krups ne predstavljata neobhodnih znamk.
            
         Metode analize
   
               (12)
            
            
               Komisija je za vsakega od zadevnih trgov na osnovi prodajnih deklaracij večine na trgu prisotnih konkurentov določila tržne deleže.
            
         
               (13)
            
            
               Na vsakem od preverjenih območij Odločba ocenjuje učinke postopka tako s horizontalnega (učinki kombinirane moči novega subjekta za posamezen trg) kot z ne-horizontalnega vidika (učinki kombinirane moči novega subjekta na celotni sektor malih električnih gospodinjskih aparatov, četudi na posameznem trgu ni prekrivanja).
            
         
               (14)
            
            
               Da bi združitev Seba in prevzetega Moulinexovega premoženja imela za konkurenco negativne ne-horizontalne učinke, je potrebno:
               
                           —
                        
                        
                           da ima novi subjekt niz blagovnih znamk, ki mu omogočajo znatno konkurenčno prednost na celotnem trgu malih električnih gospodinjskih aparatov,
                        
                     
                           —
                        
                        
                           in da ima sestavljeni subjekt na trgih položaje moči, na katere se lahko za vzpostavitev ali krepitev prevladujočih položajev na tretjih trgih nasloni. Ti položaji moči so lahko posledica koncentracije ali jih s seboj prineseta ena ali druga stranka.
                        
                     
         
               (15)
            
            
               Komisija je za raziskavo horizontalnih učinkov svojo Odločbo strukturirala na naslednji način: (i) trgi, kjer je kombinirani tržni delež strank manjši od 25 %, (ii) trgi z nepomembnimi prekrivanji, in (iii) trgi s pomembnimi prekrivanji in kombiniranim tržnim deležem, višjim od 25 %.
            
         
               (16)
            
            
               Na osnovi te tipologije je mogoče izdelati naslednjo tabelo.
               
                            
                        
                        
                           Trgi, kjer je tržni delež strank manjši od 25 %
                        
                        
                           Trgi z nepomembnimi prekrivanji
                        
                        
                           Trgi s kombiniranim tržnim deležem, višjim od 25 %
                        
                     
                           Španija
                        
                        
                           Avtomati za espresso, kavni avtomati, ražnji/žari, parni kuhalniki, opekači za sendviče/vaflje, cvrtniki, likalniki/parne postaje, aparati za osebno nego
                        
                        
                           Aparati za pripravo hrane, aparati za neformalne obroke
                        
                        
                           Opekači kruha, grelniki vode, mini pečice
                        
                     
                           Finska
                        
                        
                           Likalniki/parne postaje, parni kuhalniki, opekači kruha, kavni avtomati, cvrtniki, aparati za neformalne obroke, aparati za osebno nego
                        
                        
                           Avtomati za espresso, ražnji/žari, aparati za pripravo hrane
                        
                        
                           Mini pečice, grelniki vode, opekači za sendviče/vaflje
                        
                     
                           Italija
                        
                        
                           Avtomati za espresso, cvrtniki, mini pečice, opekači kruha, aparati za osebno nego
                        
                        
                            
                        
                        
                           Grelniki vode, aparati za neformalne obroke, opekači za sendviče/vaflje, parni kuhalniki, aparati za pripravo hrane, likalniki/parne postaje, kavni avtomati, ražnji/žari
                        
                     
                           Združeno kraljestvo/Irska
                        
                        
                           Opekači kruha, grelniki vode, mini pečice, kavni avtomati, opekači za sendviče/vaflje, ražnji/žari, aparati za pripravo hrane, aparati za osebno nego
                        
                        
                           Avtomati za espresso, likalniki/parne postaje
                        
                        
                           Aparati za neformalne obroke, parni kuhalniki, cvrtniki
                        
                     
         
               (17)
            
            
               Za potrebe tega povzetka so podrobneje pojasnjeni samo trgi iz tretjega razreda. Odločba zaključuje, da ni nevarnosti vzpostavitve ali krepitve prevladujočega položaja na trgih, kjer je tržni delež strank nižji od 25 %, in na trgih, kjer je seštevek tržnih deležev nepomemben.
            
         A.   Španski trgi
   
               (18)
            
            
               Na trgih malih električnih gospodinjskih aparatov tvorijo ponudbo konkurenti z močno mednarodno prisotnostjo, kot so Philips ([15–20] % prodaje na trgih malih električnih gospodinjskih aparatov), Seb [10–20] %* (3), Braun [15–20] %, BSH [0–5] %, De Longhi [0–5] %. Lokalna podjetja imajo skromno globalno prisotnost: to so Taurus [5–10] %, Jata, Solac in Fagor ([0–5] % vsak).
            
         
               (19)
            
            
               Povpraševanje je precej zgoščeno in izhaja iz naslednjih oblik distribucije: hipermarketi (Carrefour, Auchan, Hipercor), veleblagovnice (El Corte Ingles), specializirane prodajalne (Media Markt) in male tradicionalne trgovine, večina katerih se je organizirala v nabavne skupine (Densa, Gentesa, Segesa).
            
         
               (20)
            
            
               Moulinexova prodaja je med letoma 2000 in 2002 v splošnem znatno nazadovala. Nazadovanje znaša najmanj 20 % prodaje na vsakem od upoštevanih trgov. Čeprav podoba Moulinexovih in Krupsovih znamk pri končnih potrošnikih ni utrpela nobene škode, je njihova sposobnost za ponoven vzpon, zaradi krepitve konkurentov novega subjekta na trgih, omejena.
            
         
               (21)
            
            
               Nevarnost vzpostavitve ali krepitve prevladujočih položajev je mogoče izločiti pri naslednjih trgih (kjer je kombinirani tržni delež višji od 25 % in obstaja pomembno prekrivanje): opekači kruha, grelniki vode in mini pečice.
            
         
               (22)
            
            
               Na trgih opekačev kruha in grelnikov vode bo Sebov tržni delež znašal od [20 do 30] %*. Koncentracija ne bo pripeljala do združitve neobhodnih znamk (samo Moulinex je neobhodna znamka za opekače kruha, za grelnike vode pa samo Tefal). Sestavljeni subjekt Seba in Moulinexa se bo soočil s konkurenti z znatnimi tržnimi deleži (med največ [15 in 20] %) in cenjenimi znamkami. Zato je malo verjetno, da bi Moulinex ponovno pridobil svojo konkurenčno sposobnost iz leta 2000. Vsekakor je treba izključiti možnost, da bi z največjim kombiniranim tržnim deležem, ki znaša [25–35 %], brez ne-horizontalnih učinkov in nasproti dobro stoječim konkurentom, koncentracija privedla do vzpostavitve ali krepitve prevladujočega položaja na teh trgih.
            
         
               (23)
            
            
               Na trgu mini pečic je Sebov položaj močnejši. Številke kažejo, da bo imel novi subjekt med [30–40] % španskega trga. Njeni glavni konkurenti so De Longhi [20–25] %, Jata [5–10] %, Ufesa in Severin ([5–10] % vsak). Čeprav so njihovi tržni deleži manjši od tržnih deležev novega subjekta, nimajo ta podjetja nič manj neobhodnih znamk in obsežno lestvico, ki pokriva vse na trgu prisotne zmogljivosti (10/12 litrov, 18/20 litrov, 26/28 litrov). Poleg tega se cene na tem trgu znižujejo, inovacije so redne in vstopne ovire šibke. Nenazadnje pa tudi mikrovalovne pečice z žarom, čeprav na zadevnem trgu niso navzoče, predstavljajo nezanemarljiv konkurenčni pritisk in znamka Moulinex ima majhne zmožnosti za ponovno pridobitev položaja, ki ga je zasedala v letu 2000.
            
         
               (24)
            
            
               Koncentracija novemu subjektu ne omogoča izkoriščanja ne-horizontalnih učinkov. Njegov niz blagovnih znamk in njegovi položaji moči na nekaterih trgih ne zadoščajo za učinek vzvoda, zlasti z ozirom na položaj, ki ga imajo v teh dveh vidikih njegovi konkurenti.
            
         
               (25)
            
            
               Glede na zgoraj navedeno priglašeni postopek ne more vzpostaviti ali krepiti prevladujočega položaja, zaradi česar bi bila učinkovita konkurenca na različnih trgih malih električnih gospodinjskih aparatov v Španiji znatno ovirana.
            
         B.   Finski trgi
   
               (26)
            
            
               Vzeto v celoti, Seb ([5–10] %* prodaje na trgih malih električnih gospodinjskih aparatov) zaseda na finskih trgih šele tretje mesto, za Braunom [10–15] %* in predvsem Philipsom [25–30] %*. Položaji AEG-a ([5–10] %*) so primerljivi s položaji novega subjekta. Severin, De Longhi, BSH in nacionalna podjetja, kot OBH/Nordica in Rommelsbacher, so prisotna, vendar na manj pomembnih položajih (med 0 in 5 % vsak) in imajo pomembno prisotnost na nekaterih specifičnih trgih.
            
         
               (27)
            
            
               Finska distribucija je ena najbolj zgoščenih v Evropi: Kesko in E. Partners uresničujeta vsak okoli [20–25] %* prodaje končnim porabnikom. Tudi Stockman je na pomembnem položaju s [15–20] %*.
            
         
               (28)
            
            
               Moulinexova prodaja je med letoma 2000 in 2002 dramatično upadla (najmanj 50 % padec na vsakem od upoštevanih trgov). Glede na (i) obseg upada in (ii) utrditev položajev konkurentov, ki razpolagajo z visoko cenjenimi znamkami, je malo verjetno, da bi Moulinex ponovno pridobil izgubljene tržne deleže.
            
         
               (29)
            
            
               Nevarnost vzpostavitve ali krepitve prevladujočih položajev je mogoče izločiti pri naslednjih trgih (kjer je kombinirani tržni delež višji od 25 % in obstaja pomembno prekrivanje): mini pečice, grelniki vode in opekači za sendviče/vaflje.
            
         
               (30)
            
            
               Trga mini pečic in opekačev za sendviče/vaflje sta v to kategorijo uvrščena zaradi visokih tržnih deležev, ki jih je imel sestavljeni subjekt v letu 2000 (posamezno med [40–50] %* in med [20–30] %*). Vendar so od takrat njegovi položaji močno nazadovali in leta 2002 dosegli tržne deleže, ki znašajo [0–10] %* na vsakem od teh dveh trgov. Poleg tega je Severin na trgu mini pečic povečal svoj tržni delež s [30–35] % na [50–55] %, hkrati pa številna podjetja ponujajo potrošnikom na trgu opekačev za sendviče/vaflje znamke, ocenjene kot neobhodne. Razen tega je treba pripomniti še, da se je Moulinex za zdaj umaknil s trga mini pečic.
            
         
               (31)
            
            
               Na trgu grelnikov vode ostaja novi subjekt vodilno podjetje s tržnim deležem med [30–40] %* tako v letu 2000 kot v letu 2002. Stabilnost njegovih položajev je moč razložiti z dejstvom, da je stalno naraščanje Sebove prodaje kompenziralo Moulinexovo upadanje. Philips z [20–25] %, in v manjši meri Braun in Severin, so pomembni tekmeci z neobhodno znamko, ki se je zaradi Moulinexovih težav še utrdila in lahko novemu subjektu predstavlja protiutež. Poleg tega se Moulinex v glavnem ne navaja kot neobhodna znamka, zaradi česar je ponovna pridobitev njegove konkurenčne sposobnosti malo verjetna.
            
         
               (32)
            
            
               Koncentracija novemu subjektu ne omogoča izkoriščanja ne-horizontalnih učinkov. Njegov niz blagovnih znamk in njegovi položaji moči na nekaterih trgih ne zadoščajo za učinek vzvoda, zlasti z ozirom na položaj, ki ga imajo v teh dveh vidikih njegovi konkurenti.
            
         
               (33)
            
            
               Glede na zgoraj navedeno priglašeni postopek ne more vzpostaviti ali krepiti prevladujočega položaja, zaradi česar bi bila učinkovita konkurenca na skupnem trgu ali njegovem znatnem delu na različnih trgih malih električnih gospodinjskih aparatov na Finskem pomembno ovirana.
            
         C.   Italijanski trgi
   
               (34)
            
            
               Ponudbo na trgih malih električnih gospodinjskih aparatov v Italiji opredeljuje močna prisotnost podjetja De Longhi ([20–30] %* prodaje na trgih malih električnih gospodinjskih aparatov), kateremu tesno sledi novi, sestavljeni subjekt Seb/Moulinex ([15–25] %*) in nato še Braun in Philips ([5–15] %* vsak). Tržni deleži BSH so nižji (manj kot 5 % vzeto v celoti). Skupen položaj nacionalnih podjetij je v splošnem nižji, vendar imajo ta lahko nezanemarljive položaje na nekaterih trgih. Tako je v primeru Imeteca (pri aparatih za pripravo hrane in opekačih za sendviče/vaflje), Poltija (likalniki) in Saeca (70 % trga avtomatov za espresso).
            
         
               (35)
            
            
               Struktura povpraševanja je primerljiva s strukturo ponudbe, a je manj zgoščena. Skoraj dve tretjini distribucije poteka prek velikih verig, nabavnih združenj ali specializiranih distributerjev.
            
         
               (36)
            
            
               Moulinexova prodaja je med leti 2000 in 2002 upadla. Njegovo sposobnost za ponoven vzpon močno zmanjšuje prisotnost konkurentov z neobhodnimi znamkami, ki so izkoristili Moulinexove težave za vstop ali utrditev na trgih.
            
         
               (37)
            
            
               Nevarnost vzpostavitve ali krepitve prevladujočih položajev je mogoče izločiti pri vseh trgih, kjer je tržni delež višji od 25 % in obstaja pomembno prekrivanje, in sicer: likalniki/parne postaje, grelniki vode, aparati za neformalne obroke, opekači za sendviče/vaflje, aparati za pripravo hrane, kavni avtomati, ražnji/žari in parni kuhalniki.
            
         
               (38)
            
            
               Položaj novega subjekta je med osmimi zgoraj omenjenimi trgi najšibkejši na trgu likalnikov/parnih postaj z [20–30] %* prodaje – stopnja je primerljiva z De Longhijevo. Treba je pripomniti, da je Moulinex tu tradicionalno šibek, tako v letu 2000 kot v letu 2002. Njegovih proizvodov ne podpirajo neobhodne znamke. Položaj novega subjekta ima ob upoštevanju položaja konkurenčnih skupin močno konkurenco: Philips, Imetec in Polti imajo vsak [10–15] % trga in vsi razpolagajo z neobhodnimi znamkami. Novi subjekt k svojim neobhodnim znamkam (Rowenta in v manjši meri Tefal) ne more dodati nove neobhodne znamke, ki bi izhajala iz koncentracije.
            
         
               (39)
            
            
               Na trgih grelnikov vode, aparatov za neformalne obroke, opekačev za sendviče/vaflje, aparatov za pripravo hrane, kavnih avtomatov in ražnjev/žarov znaša tržni delež novega subjekta med [25–35] %. Tako ta tu predstavlja vodilno podjetje. Na vsakem od teh trgov se bo moral soočiti s konkurenti s precejšnjimi tržnimi deleži in cenjenimi znamkami. Identiteta njegovih konkurentov je odvisna od trgov, vendar so to v splošnem tradicionalna mednarodna podjetja (Philips za grelnike vode, opekače za sendviče/vaflje in aparate za pripravo hrane; Braun za grelnike vode, opekače za sendviče/vaflje, aparate za pripravo hrane in kavne avtomate; Severin za neformalne obroke; De Longhi za opekače za sendviče/vaflje, aparate za pripravo hrane in ražnje/žare) in lokalna podjetja (Imetec za opekače za sendviče/vaflje). Koncentracija na teh trgih v glavnem ne združuje dveh neobhodnih znamk. Na nekaterih trgih je Komisija izvedla podrobnejšo analizo (po cenovnih segmentih in po proizvodnih tipih), da bi dobila potrditev analize, ki jo opravlja na celotnem trgu.
            
         
               (40)
            
            
               Na trgu parnih kuhalnikov ima novi subjekt najbolj ugoden položaj s [35–45] % prodaje. Njegov položaj je od leta 2000 napredoval za 20 % zaradi izboljšanja Sebove prodaje. Nekaj dejstev je Komisijo spodbudilo k relativizaciji pridobljenega položaja. Prvič, poglavitni del prodaje novega subjekta je uresničil distributer, Esselunga, preko kataloga zvestobe. Tako je Seb močno odvisen samo od tega distributerja. Nadalje Moulinex proizvodov ne trži več, saj je prodaja samo še posledica prometa z zalogami. Poleg tega je očitno, da Seb proizvodov Moulinexa, ki v Italiji ni neobhodna znamka, ne namerava ponovno lansirati. In nenazadnje, konkurenti so napredovali, med ostalimi tudi Braun [10–15] % in Girmi [5–10] %, ki je v dveh letih potrojil prodajo.
            
         
               (41)
            
            
               Koncentracija novemu subjektu ne omogoča izkoriščanja ne-horizontalnih učinkov. Njegov niz blagovnih znamk in njegovi položaji moči na nekaterih trgih ne zadoščajo za učinek vzvoda, zlasti z ozirom na položaj, ki ga imajo v teh dveh vidikih njegovi konkurenti.
            
         
               (42)
            
            
               Glede na zgoraj navedeno priglašeni postopek ne more vzpostaviti ali krepiti prevladujočega položaja, zaradi česar bi bila učinkovita konkurenca na skupnem trgu ali njegovem znatnem delu na različnih trgih malih električnih gospodinjskih aparatov v Italiji pomembno ovirana.
            
         D.   Trgi Združenega kraljestva in Irske
   
               (43)
            
            
               V teh dveh državah je prisotno veliko število dobaviteljev s skoraj enakim celokupnim položajem v vsaki, to je okoli 10 % prodaje. To so Braun, Seb, Philips, De Longhi, Morphy Richards in Salton. Nekoliko manj pomembna sta BSH in Home Product International (okoli 5 %). Posebnost britanskega trga je v prisotnosti in ugledu lokalnih podjetij, kot so Morphy Richards, Salton in, v manjši meri, Home Product International.
            
         
               (44)
            
            
               Distribucija je, zlasti ker je Argos daleč najpomembnejši distributer ([30–35] %* vrednosti prodaje), zelo zgoščena. Vodilnih pet distributerjev uresničuje polovico prodaje.
            
         
               (45)
            
            
               Moulinexova prodaja je med letoma 2000 in 2002 znatno upadla; za najmanj 30 % na vsakem trgu in za več kot 50 % na večini trgov. Novi subjekt ima za ponovno pridobitev položajev iz leta 2002, zaradi zelo konkurenčnih razmer na britanskem trgu, malo možnosti. Moulinex velja za drugorazredno znamko, medtem ko je Krupsova sposobnost sicer višja, a je njegova prisotnost omejena na nekatere trge, med drugim na trg avtomatov za espresso.
            
         
               (46)
            
            
               Nevarnost vzpostavitve ali krepitve prevladujočih položajev je mogoče izločiti pri vseh trgih, kjer je tržni delež višji od 25 % in obstaja pomembno prekrivanje, in sicer: aparati za pripravo neformalnih obrokov, parni kuhalniki in cvrtniki.
            
         
               (47)
            
            
               Na teh treh trgih je mogoče ugotoviti znaten padec Moulinexovih položajev med letoma 2000 in 2002. Tržni deleži so s [5–15] %* upadli na vrednosti, ki ne presegajo 5 % ali so, kjer se je Moulinex umaknil s trga (aparati za neformalne obroke), ničelne. Sebovi položaji so nezanemarljivi ([30–35] % pri parnih kuhalnikih, [25–35] % pri cvrtnikih in [10–15] % pri aparatih za pripravo neformalnih obrokov), vendar se s koncentracijo ne bodo zvišali. Na vsakem od teh trgov se Seb srečuje s konkurenti z neobhodnimi znamkami, medtem ko njemu koncentracija ne doprinaša dodatne. Poleg tega so se na teh trgih pojavili novi tekmeci, med drugim na trgu parnih kuhalnikov: Russel Hobbs, Hinari in Magimix. Že v letu 2000 so te znamke dosegle višje prodajne vrednosti kot Moulinex. Na trgu cvrtnikov je analiza s kvartili cen potrdila zaključke s celotnega trga: tako se je na najnižjih kvartilih prisotnost distribucijskih znamk utrdila.
            
         
               (48)
            
            
               Koncentracija novemu subjektu ne omogoča izkoriščanja ne-horizontalnih učinkov. Njegov niz blagovnih znamk in njegovi položaji moči na nekaterih trgih ne zadoščajo za učinek vzvoda, zlasti z ozirom na položaj, ki ga imajo v teh dveh vidikih njegovi konkurenti.
            
         
               (49)
            
            
               Glede na zgoraj navedeno priglašeni postopek ne more vzpostaviti ali krepiti prevladujočega položaja, zaradi česar bi bila učinkovita konkurenca na skupnem trgu ali njegovem znatnem delu na različnih trgih malih električnih gospodinjskih aparatov v Združenem kraljestvu in Irski pomembno ovirana.
            
         III.   ZAKLJUČEK
   
               (50)
            
            
               Zaradi zgoraj navedenih razlogov se je Komisija odločila, da priglašenemu postopku ne bo nasprotovala in ga bo razglasila za združljivega s skupnim trgom in Sporazumom EGP, pod pogojem, da se bodo še naprej izvajale obveznosti, predlagane v prvem postopku (4). Ta odločitev je sprejeta na podlagi člena 8(2) Uredbe (EGS) št. 4064/89 in člena 57 Sporazuma EGP.
            
         
      (1)  UL L 395, 30.12.1989, str. 1. Uredba, kakor je bila nazadnje spremenjena z Uredbo (ES) št. 1310/97 (UL L 180, 9.7.1997, str. 1).
   
      (2)  Razsodba Sodišča prve stopnje v zadevi T-114/02 – BaByliss SA proti Komisiji Evropskih skupnosti.
   
      (3)  Deli tega besedila so urejeni tako, da je zagotovljeno, da zaupne informacije niso razkrite; ti deli so v oglatih oklepajih in označeni z zvezdico.
   
      (4)  Opomba: obveznosti licenc znamk v devetih državah Evropskega gospodarskega prostora (Belgiji, Norveški, Nizozemski, Nemčiji, Avstriji, Portugalski, Švedski, Danski in Grčiji) so bile podane kot pogoj za odobritev postopka v teh državah. Te obveznosti so bile navedene v Odločbi Komisije z dne 8. januarja 2002 in so zlasti predvidele podelitev izključne licence znamke Moulinex za prodajo malih električnih gospodinjskih aparatov iz trinajstih proizvodnih kategorij, ki jih navaja ta odločba, za dobo petih let in obvezo, da se v upoštevanih državah proizvodov z znamko Moulinex ne trži v času trajanja licenčne pogodbe in v obdobju treh let po preteku njene veljavnosti.